Vježbe iz Obligacionog prava II, srijeda 8.4.2020. godine


Poštovane kolegice i kolege,

u prvobitnom izvedbenom planu za predmet Obligaciono pravo II  VII sedmica nastave u ljetnom semestru akademske 2019/2020. godine trebala je biti sedmica u kojoj bi se obavila semestralna provjera znanja, koja je trebala obuhvatiti oblast prouzrokovanja i naknade štete. Usljed vanrednih okolnosti, ove se sedmice neće obaviti takva provjera niti u online obliku, nego se semestralna provjera odgađa za vrijeme poslije ponovnog početka nastave.

Kako bismo ovu sedmicu iskoristili što bolje, u nastavku ćete pronaći jednu vrstu testa sa nizom praktičnih zadataka koji vam mogu pomoći u zaključnom provježbavanju materije iz oblasti prouzrokovanja i naknade štete. Test je fakultativan, radite ga za sebe, a krajem ove sedmice postavit ćemo i rješenja istoga, koja će vam omogućiti da se kontrolirate. Ovim testom zatvaramo oblast prouzrokovanja i naknade štete, te se u narednoj sedmici okrećemo posebnim ugovorima obligacionog prava.


1. Prepoznajte uljeza:

· nužna odbrana;
· krajnja nužda;
· viša sila;
· pristanak oštećenog;
· izvršenje dužnosti?

2. Riješite spor!


A sjedi u restoranu vlasnika V sa prijateljima. Nakon nekog vremena u restoran ulazi B, koji je sa A u zavadi. B bez bilo kakve inicijative sa A-ove strane prilazi A, te sa njim započinje kratku prepirku, na kraju koje B udari A šakom u lice i odlazeći iz restorana B-u glasno dovikuje kako je «njegov» kada pođe kući. B potom izlazi iz restorana. A, ljutit, ustaje i uzima stolicu na kojoj je sjedio, te polazi za B-om. B-a pronalazi ispred restorana, te ga tu bez upozorenja udara nekoliko puta stolicom, slomivši mu pritom ključnu kost i nekoliko rebara.

B od A zahtijeva naknadu štete. S pravom?

B ima pravo na naknadu štete koja mu je prouzrokovana. U ovom se slučaju ne može pozivati na nužnu odbranu kao eventualni osnov isključenja protivpravnosti ( na ovaj se ekskulpatorni razlog pozivao štetnik tokom postupka), obzirom da nedostaje uslov istovremenosti protivpravnog napada, pa ne može biti govora niti o prekoračenju nužne odbrane (pri čemu bi se za prekoračenje svakako odgovaralo). Štetnik odgovora prema općim pravilima odgovornosti.

3. X od Y kupuje tri poljoprivredne mašine. X izvršava svoju obavezu, dok Y i nakon jedne opomene još uvijek nije izvršio isporuku tri mašine. X je dvije mašine mogao prodati Z-u za 5.000 KM, no to nije uspio uraditi usljed toga što Y nije ispunio svoje obaveze. Naknada štete u iznosu od 5.000 KM jeste:

· pozitivni ugovorni interes;
· negativni ugovorni interes?


4. U obligacionom se pravu odgovara:

· za namjeru;
· za namjeru i krajnju nepažnju;
· za namjeru, krajnju i običnu nepažnju?

5. Vozač autobusa, koji se naseljenim mjestom u autobusu kretao u skladu s ograničenjima brzine, izazvao je saobraćajnu nesreću tako što je vozilom udario petogodišnje dijete koje je iznenada istrčalo na ulicu. Nesreća je izazvala smrtnu posljedicu. Roditelji nastradalog djeteta zahtijevaju naknadu štete od vozača.

Hoće li uspjeti sa svojim zahtjevom? 

Rodielji neće ostvariti pravo na naknadu štete, obzirom da se vozač može osloboditi objektivne odgovornosti pozivajući se na isključivu radnju oštećenog lica.

6. A, koji radi kao vozač firme F, povezao je u dostavnom vozilu koje je u vlasništvu F u toku radnog vremena svog poznanika P. Tokom vožnje je krivnjom trećeg lica, T, došlo do saobraćajne nezgode u kojoj je P pretrpio prijelom lijeve podlaktice. Usljed toga je P koji radi u skladištu vlasnika V mjesec dana proveo na bolovanju, primajući nižu plaću, a pored toga je odustao od dva posla koja je već unaprijed dogovorio i kojim je poslovima mogao zaraditi dodatnih 1.000 KM.

Ima li P pravo na naknadu štete na ime umanjenja plaće, te izgubljene zarade i ukoliko da, od koga?

P ima pravo na naknadu štete po svim zahtijevanim stavkama i to od poslodavca radnika A odnosno od firme F. Poslodavac će ovdje odgovarati prema pravilima objektivne odgovornosti. Pravo zahtijevati naknadu štete od A oštećeni ima samo ondje gdje je A štetu prouzrokovao namjerno; u takvoj situaciji odštetni zahtjev se može postaviti i prema poslodavcu i prema A. Poslodavac se od radnika može regresirati samo pod uslovom da je radnik ovdje štetu nanio namjerno odnosno krajnjom nepažnjom, a poslodavac svakako ostvaruje prava iz osnova obaveznog osiguranja prema trećem koji je prouzrokovao štetu.

7. Djevojka D odlučuje da se navečer kući poveze sa rođakom R, za kojeg zna da je u alkoholiziranom stanju. U toku vožnje krivnjom M (ispravno: R) dolazi do saobraćajne nezgode, usljed koje D pretrpi tjelesne ozljede usljed kojih nastupa naruženost. Ima li D pravo na naknadu štete i od koga?

U ovom slučaju je napravljena greška u kucanju. Šteta je nastala krivnjom R, a ne „M“ kako ovdje stoji.

R duguje D naknadu štete, no kako je i D doprinijela šteti u smislu pristanka na vožnju s osobom koja je konzumirala alkohol, visina naknade štete će biti korigirana u smislu njezinog sniženja u procentu koji odgovora doprinosu djevojke D.

8. Oblici neimovinske štete koje se navodi u čl. 200 st. 1 ZOO FBiH nabrojani su:

· taksativno;
· exempli causa?

9. Pod kojim je uslovima moguće nasljeđivanje i ustupanje potraživanja naknade neimovinske štete?

Nasljeđivanje i ustupanje potraživanja naknade neimovinske štete moguće je pod uslovom da je takvo potraživanje priznato sudskom odlukom ili pismenim sporazumom.

10. Koje pretpostavke moraju biti ispunjene za oslobođenje dužnika od odgovornosti za povredu ugovorne obaveze?

[bookmark: _GoBack]Oslobađajuće okolnosti moraju nastati poslije zaključenja ugovora, te konkretne okolnosti moraju biti takve da ih se od strane dužnika nije moglo spriječiti, izbjeći ili otkloniti.


